**ВАЗОРАТИ ТАЪЛИМИ ХАЛҚИ РЕСПУБЛИКАИ ЎЗБЕКИСТОН**

**МАРКАЗИ ТАЪЛИМИ РЕСПУБЛИКА**

**МАҶМЎИ МАВОДҲОИ**

**ИМТИҲОНӢ ВА ТАВСИЯҲОИ МЕТОДӢ БАРОИ ГУЗАРОНИДАНИ АТТЕСТАТСИЯИ ҶАМЪБАСТӢ**

**АЗ ФАННИ ЗАБОНИ ТОҶИКӢ БАРОИ**

**ХАТМКУНАНДАГОНИ СИНФИ IХ МАКТАБҲОИ ТАЪЛИМИ УМУМӢ ДАР СОЛИ ХОНИШИ 2017-2018**

**Тошканд 2018**

Тавсияҳои методӣ ва маводҳои имтиҳон барои гузаронидани аттестатсияи ҷамъбастии хатмкунандагони синфи 9-уми мактабҳои таълими умумӣ дар ҷамъомади дуюми ғайринавбатии Шўрои илмию методии Маркази таълими Республика 11-уми апрели соли 2018 барои дар амалиёт истифода бурдан тавсия гардидааст.

Тавсияҳои методӣ ва маводҳои имтиҳон барои гузаронидани аттестатсияи ҷамъбастии хатмкунандагони синфи 9-уми мактабҳои таълими умумиро бо мақсади тиҷорат зиёд намуда, тақсим кардан мумкин нест.

Иттиҳодияи методии мактаб ҳақ дорад маводи имтиҳони зинавиро 15% дигаргун намояд.

**Тартибдиҳанда:**

А. Шукуров – методисти Маркази таълими Республика

**Тақриздиҳанда:**

М. Раҳимова - омўзгори забон ва адабиёти мактаби рақами 10-и шаҳри Ангрени вилояти Тошканд.

 **ЗАБОНИ ТОҶИКӢ БАРОИ СИНФИ IХ**

**БАЁНИ ЭҶОДӢ**

 Хатмкунандагони синфи 9–ум аз фанни забони тоҷикӣ дар аттестатсияи ҷамъбастӣ баёни эҷодӣ менависанд.

 Нақли хаттӣ яке аз навъҳои мураккаби таълими баён аст.

 Матнҳои баён дар 3 вариант тайёр карда мешавад. Дар ҳар як вариант яктогӣ матн дода шуда, дар баробари ҳар як матн ба яке аз навъҳои он барои навиштани баёни эҷодӣ супориш дода мешавад. Донишомўз аз 3 вариант (конверт) яктоашро интихоб мекунад. Мавзўи матни даруни лифофаи интихобшуда ба тахтаи синф навишта мешавад. Супориши ба баёни эҷодӣ додашуда ҳам ба тахтаи синф дарҷ мегардад. Матни баёни эҷодиро омўзгор як маротиба (агар зарур бошад, ду маротиба) хонда медиҳад. Донишомўзон дар бораи матни шунидаашон дар асоси супоришҳои додашуда баёни эҷодӣ менависанд. Ҳаҷми баёни эҷодӣ аз 3,5 саҳифа бояд кам набошад. Барои навиштани баёни эҷодӣ 120 дақиқа (2 соати астрономӣ) вақт дода мешавад.

Ба баёни эҷодӣ ду баҳо, яъне барои мазмун ва саводхонӣ (ба тарзи 5/5) гузошта мешавад

**Кори хаттии донишомўзон дар асоси** **чунин меъёрҳои баҳогузорӣ санҷида мешавад:**

|  |  |  |
| --- | --- | --- |
| **Меъёрҳои баҳогузорӣ** | **Мазмун** | **Саводхонӣ** |
| Агар нақшаро мувофиқи мавзўъ тартиб дода, мазмунро дуруст баён карда бошад; захираи луғавӣ, тарзи баён ва услуби он ба талаби забони адабӣ мувофиқ бошад; дар мазмун ва ифода ба як-ду хато роҳ дода бошад; як хатои имлоии саҳл ва ё ду аломатҳои китобатӣ бошад; хатои услубӣ надошта бошад. | **5 хол** | **5 хол** |
| Агар матн мувофиқи нақша баён гардада, дар интихоби калимаҳо ва тарзи ифодаи мавзўъ фарқ бошад; дар мазмун ва ифода норасоӣ мавҷуд бошаду 2 хатои имлоӣ ва 2 хатои ишоратӣ ва то ду хатои услубӣ мавҷуд бошад | **4 хол** | **4 хол** |
| Агар мавзўъ пурра набошад ё аз мавзўъ каме берун баромада бошад; дар эзоҳи ҳодисаю воқеаҳои аниқ ба ғалатҳо роҳ дода бошад; дар захираи луғавӣ ва тарзи баён камбудиҳо ҳис карда шавад; ба 3 хатои имлоӣ, 4 хатои ишоратӣ ва то се хатои услубӣ роҳ дода бошад | **3 хол** | **3 хол** |
| Агар мазмуни матн хеле халалдор шуда бошад, нақшаи корӣ мувофиқ набошад, ҳангоми баёни фикр ва сохтори он камбудиҳо бошаду фикрҳо ба якдигар пайваст набошад; захираи луғавӣ надошта бошад; дар мазмун ва ифода ба 5-6 нуқсон роҳ дода бошад; дар саводхонӣ то 7 хатои имлоӣ ва то 7 хатои китобатӣ ва то 7 хатои услубӣ дошта бошад | **2 хол** | **2 хол** |
| Ба баёне, ки ғалатҳояш аз миқдори ғалатҳои 2 хол зиёд бошад | **1 хол** | **1 хол** |

**НАМУНАИ МАТНҲОИ НАҚЛИ ХАТТӢ**

**БАРОИ СИНФИ IХ**

 **АЗМ ВА ДАЛЕРӢ**

 Ду рафиқ, ки яке Салим ном дошт ва дигаре Ғоним, дар роҳе мерафтанд ва бо рафоқати якдигар манзилҳо тай мекарданд. Гузари онҳо ба домани кӯҳе афтод, ки қуллаи он ба бурҷи фалак мерасид. Дар пойи он кӯҳ чашмаи мусаффое буд. Дар пеши чашма ҳавзи бузург сохта, гирдогирди он дарахтони соядор сар дар сар оварда буданд.

 ... Ногоҳ дар канори ҳавз, аз он сўйе, ки об меомад, санги сафеде диданд, ки бо хати сабз бар вай навишта шуда буд: “Эй мусофир, ба ин манзил, ки расидӣ, бидон, ки мо барои меҳмон беҳтарин нуқл омода кардаем. Вале шарт он аст, ки аз баҳри сар гузашта, пой бар ин чашма бинеҳ ва аз хатари гулобу ҳавли ғарқоб андеша нанамуда, худро ба канор биандоз, шере, ки аз санг тарошида дар пойи кӯҳ ниҳодаанд, ба дӯнг бардошта, беист ба як давидан худро ба болои кӯҳ бирасон. Чун ин роҳ тамом шуд, дарахти мақсуд ба бар хоҳад омад”.

 Баъд аз хондани ин хат Ғоним ба Салим рўй оварда гуфт:

 -Эй бародар, биё, ки ба ин майдони мубориза дароем ва ин тилисмро бикшоем.

 Салим гуфт:

-Эй ёри азиз, баробари хондани ин хат, ки нависандаи он маълум нест, ба чунин хатари азим пой ниҳодан манфиате надорад ва далели ҷаҳолат аст. Ҳеҷ оқил дониста, заҳр намехўрад, ҳеҷ хирадманд меҳнати нақдро барои роҳати насия қабул намефармояд.

 Ғоним гуфт:

-Марди ҳимматпеша то пояи баланд ба даст наорад, аз роҳи талаб барнагардад...

 Салим гуфт:

-Дар роҳе, ки поён надорад, қадам задан ва дар баҳре, ки соҳилаш падид нест, шино намудан аз тариқи хирадмандӣ дур менамояд...Ман дар ин муомила ба ту ҳамроҳ нестам ва туро низ аз ин кор манъ мекунам.

 Ғоним гуфт:

-Аз ин сухан даргузар, ки ман ба қавли касе аз азимати худ барнагардам...

 Салим донист, ки ӯ дар қарори худ якрав аст, гуфт:

 -Эй бародар, мебинам, ки ту ба сухани ман тарки ин кори нокарданӣ мекунӣ. Ман тоқати мушоҳидаи ин ҳолат надорам.

 Пас боре, ки дошт, бардошта, бо ёри худ видоъ намуд ва рӯй ба роҳ овард.

 Пас бо азми устувор қадам дар чашма ниҳода, Ғоним донист, ки он чашма гирдоби балост, аммо дил қавӣ дошта, бо шиноварӣ ба соҳили наҷот расид ва ба канори об омада, нафас рост карда, шери сангиро ба пушт кашид. Ҳазор гуна заҳматро қабул намуда, ба як давидан ба сари кӯҳ расонд. Дар он тарафи кӯҳ шаҳри бузурге дид, ки ҳавои хуш ва фазои дилкаш дошт. Ғоним болои кӯҳ қарор гирифта, ба ҷониби шаҳр назар мекард, ки ногаҳ аз он шери сангӣ овози сахте баромад, ки ларза дар кӯҳу саҳро афтод. Он садо ба шаҳр расид ва мардуми бисёр аз ҳар тараф берун омаданд ва рӯй ба кӯҳ ниҳода, ҷониби Ғоним меомаданд.

 Ғоним ба дидаи ҳайрат менигарист ва аз ҳуҷуми халоиқ тааҷҷуб менамуд. Ногоҳ ҷамъи аъёну ашроф расида, расми дуову сано ба ҷо оварданд ва ба илтимоси тамом ӯро ба маркаб савор карда, ба ҷониби шаҳр бурданд, сару танашро ба гулобу кофур шуста, ҷомаҳои подшоҳона пўшонданд. Ба эъзозу икром ихтиёри салтанати он вилоятро ба дасти ӯ доданд.

 Ғоним донист, ки кашидани он ҳама меҳнатҳо ба тақозои давлат будааст. (В.К.), 499 калима.

***Супоришҳо:***

*1.Мазмуни матнро гуфта диҳед.*

*2.Нақшаи матнро кашед.*

*3.Дар бораи азму далерӣ фикрҳои худ ва дар асоси мазмуни матн баёни эчодӣ нависед.*

**ЗИЁРАТИ ҶОМӢ**

 Қозизода аз он пеш ба Ҳирот наомада буд ва мардуми он ҷо ва аз ҷумла Ҷомиро намешинохт. Дар хаёли ў Ҷомӣ ба монанди уламои бузурги он замон дар зери ҷомаҳои пурқимат ва саллаи бузург ҷилва менамуд. Аммо Ҷомӣ дар тобистон ва зимистон ҷомаи оддии пахтадор мепўшид ва бар сар тоқияи убайдӣ (як хел каллапўши сафед, ки пештар дар Самарқанд медўхтанд) ниҳода, бар вай ду-се печ дасторчаи хурде мепечонд. Миёни худро бо фўтаи ҳаммомиён мебаст ва ду нўги фўтаро аз пеш овезон мегузошт. Ба даст асои ҷавбеде мегирифт, ки аз қоматаш як ваҷаб баландтар буд.

 Қозизода ба ҳавлии Ҷомӣ даромад ва дар долони дарвозаи вай пойҳояшро овезон карда, ба болои суфача нишаст ва дар он ҷо каси дигар набуд. Дар ҳамин вақт Ҷомӣ бо қиёфате, ки дар боло тасвир ёфт, асо дар даст аз хона баромад.

 Қозизода гумон кард, ки ин мард бояд ошпаз ё ҳезумкаш ва ё ягон хизматгори оддии Мавлоно Ҷомӣ бошад. Бинобар ин, аз ҷой барнахост, эҳтироме ҳам накард ва пурсид:

 -Ҳазрати Мулло дар хона ҳастанд?

 -То ин замон дар хона буданд,-гуфт Ҷомӣ дар ҷавоб ва табассуме кард.

 Қозизода худ ба худ гуфт:“Субҳоноллоҳ, дар мулозамати ин гуна азизони бузург чӣ гуна мардум мебошанд ва ҷавоби нодуруст медиҳанд ва бесабаб механданд?” Баъд аз қадаре андеша ба Ҷомӣ гуфт:

 -Эй гўли гаранг. Чӣ шавад, ки равӣ ва аз ҷониби Махдум арз кунӣ, ки писари қозии Сиистон омадааст, орзуи мулозамат дорад. Агар марҳамат намуда, қадаме ранҷа намоянд, ниҳояти илтифот аст.

 Ҷомӣ бо шунидани ин супориш худдорӣ карда натавониста, баландтар хандид. Қозизода бошад, рўй турш карда ва оташин шуда гуфт:

 -Ин хандаи шумо чӣ бало зебандааст.

 Дар ҳамин вақт якчанд нафар аз калонон, олимон ва фозилони Ҳирот савора ба зиёрати Ҷомӣ омаданд. Чун аз сари кўча диданд, ки Ҷомӣ ба асо такя карда, ба пеши дарвоза рост истодааст, дар ҳамон ҷо аз аспҳо фаромаданд ва дастҳо пеш гирифта, бо камоли таъзим ба Ҷомӣ наздик шуда, ўро зиёрат ва ба ў арзи эҳтиром карданд.

 Қозизода бо дидани ин ҳол зиёдтар дар тааҷҷуб афтод ва дар дили худ мегуфт: “Субҳоноллоҳ, ҳазрати Махдумро чӣ қадар азамат ва бузургворист, ки бузургони шаҳр ба пасттарин хизматгори ў ин ҳама арзи эҳтиром менамоянд”.

 Хулоса, ҳама ба меҳмонхона даромаданд. Ҷомӣ, чунонки одати ў буд, аз ҳама поинтар ва дар пеши дари даҳлез нишаст ва дигарон- ҳар кас ба қадри дараҷаи худ бар ҷойи худ нишастанд. Ҷойи Қозизода дар паҳлуи Амир Атоуллоҳ афтода буд ва оҳиста гўшакӣ карда, ба вай гуфт:

 -Чаро ҳазрати Махдумро касе хабардор намекунад, ки азизон ба зиёраташон омадаанд ва мунтазири мулоқотанд?

 -Махдумо, магар шумо аз ин шаҳр нестед? Ҳазрати Махдум онанд, ки дар кафшгоҳ нишастаанд, -гуфт Амир Атоуллоҳ дар ҷавоб.

 Қозизода бо шунидани ин ҷавоб фавран аз ҷой ҷаста берун давид ва Ҷомӣ ба мардум фармуд, ки:

 -Қозизодаро нагузоред, ки гурезад ва ўро дошта пеши ман оред.

 Ўро дошта оварданд. Вай: “Ғариб мисли кўр аст, маъзур доред ва аз гуноҳи банда даргузаред...”-гўён фарёд мекард.

 Ҷомӣ ба ў меҳрубонии бисёре карда гуфт:

 -Мо дар умри худ аз мулоқоти ҳеҷ кас он қадар хурсанд нашуда будем, ки аз мулоқоти шумо шудем. (З.В.), 504 калима.

***Супоришҳо:***

*1.Мазмуни матнро гуфта диҳед.*

*2.Нақшаи матнро кашед.*

*3.Дар бораи вохўрии Қозизодаву Ҷомӣ фикрҳои худ ва дар асоси мазмуни матн баёни эҷодӣ нависед.*

**ХАЛҚИ ХУДРО ШИНОС!**

Талабагонро пешакӣ хабардор карда буданд, ки про­фессор Андреев омада бо шумоён сўҳбат мекунад. Мо дар интизори вай дар ошхона ҷамъ шуда нишаста будем. Про­фессор ба хона дохил шуда, ба лаҳҷаи соф тоҷикӣ “Ассалому алайкум, бачаҳо”,- гўён салом дод. Мо, ки аз лаҳҷаи тоҷикии ин марди рус дар ҳайрат монда будем, саломашро даррав алек ҳам нагирифтем.

Профессор табассумкунон дар паси миз ҷой гирифт ва моёнро аз назар гузаронд. Аз портфелаш дафтари ғафсе ва аз кисаи сари синааш қаламе бароварда ба рӯйи миз гузошт. Баъд ба мо савол додан гирифт... Ў аз бачае аз хусуси шаҳри Бухоро ва Рўдакӣ, аз бачаи дигар дар бораи Бадахшону Носири Хисрав пурсон шуд, аммо ҷавоби қаноатбахш нагирифт.

Пас аз саволу ҷавоб Михаил Степанович аз рўзгори нахустин ва бузургтарин шоирони тоҷик ҳикоятҳои шавқовар кард. Вай афсўс хўрда мегуфт, ки тоҷикон бо сабаби садҳо сол дар қайди зулм, торикӣ ва бесаводӣ монданашон олимони бузурги худро дуруст намешиносанд ё ки фаромўш кардаанд...

Бисёре аз моён, аз ҷумла ман ҳам, тааҷҷуб мекардем, ки ба ин гуна олими калон чӣ лозим шудааст, ки ин қадар машаққат кашида, ба деҳаҳои дурдасти гумном рафта урфу одати мардум, чӣ гуна тўю маросимҳо гузаронидани онҳо, чӣ гуна таронаҳо хондани онҳо ва ғайра ва ҳоказоро пурсида навишта мегирад. Вақте ки мо сабаби инро аз ў пурсидем... вай бо қиёфаи ҷиддӣ гуфт:

- Ман ин корро аз он сабаб кардаам ва мекунам, ки то имрўз ҳеҷ касе аз тоҷикон ба ин кор машғул нашудааст, ҳол он ки мову шумо вазифадор ҳастем, таърих, маданият ва расму одатҳои халқро омўзем.

Оё гуфтан мумкин аст, ки шумо халқи худатонро хуб медонед? Дар беҳтарин сурат шумо деҳаи худатон ё якчанд деҳаро хуб медонед. Лекин, охир, халқи тоҷик на дар як деҳа ё чанд деҳа, балки дар як кишвари калон зиндагӣ мекунад. Зиндагонии ин халқ пештар чӣ гуна будааст? Вай имрўз ҳам мисли бобоёни худ зиндагонӣ мекунад. Ё таври дигар? Ва чӣ гуна ҳунару санъат дорад? Чӣ гуна афсонаҳо, урфу одатҳо, маросимҳо, таронаҳо дорад ва онҳо хубанд ё бад?

Шумо бояд ҳамаи инҳоро таҳқиқ кунед, донед. Агар одам халқи худро нағз нашиносад, ба вай хизмат ҳам кар­да наметавонад? *(С. Улуғзода)*

***Супоришҳо:***

*1.Мазмуни матнро гуфта диҳед.*

*2.Нақшаи матнро кашед.*

*3.Дар бораи моҳияти ин вохўрӣ фикри худро гўед ва дар асоси мазмуни матн баёни эҷодӣ нависед.*